ET Euroopa Liidu Teataja L 95/51

AKV–EÜ MINISTRITE NÕUKOGU OTSUS nr 3/2005,

8. märts 2005,

AKV–EÜ suursaadikute komitee töökorra vastuvõtmise kohta

(2005/299/EÜ)

AKV-EÜ MINISTRITE NÕUKOGU,

võttes arvesse 23. juunil 2000 Cotonous allakirjutatud AKV-EÜ partnerluslepingut, eriti selle artikli 16 lõiget 3,

ning arvestades järgmist:

(1) AKV-EÜ suursaadikute komitee võttis oma töökorra vastu 30. jaanuari 2001. aasta otsusega nr 2/2001.

(2) Tuleb teha teatavaid muudatusi, et võtta arvesse uute liikmesriikide ühinemist Euroopa Liiduga.

(3) AKV-EÜ ministrite nõukogu 29. istungil, mis toimus 6. mail 2004 Botswana pealinnas Gaborones, võeti vastu otsus töökorda vastavalt muuta,

ON VASTU VÕTNUD JÄRGMISE OTSUSE:

Artikkel 1

Istungite aeg ja toimumiskoht

1. Vastavalt AKV-EÜ partnerluslepingu (edaspidi “AKV-EÜ leping”) artikli 16 lõikele 2 tuleb AKV-EÜ suursaadikute komitee (edaspidi “komitee”) kokku korrapäraselt eelõige AKV-EÜ ministrite nõukogu (edaspidi “nõukogu”) istungite ettevalmistamiseks ja vajaduse korral ühe lepinguosalise taotlusel.

2. Komitee kutsub kokku eesistuja. Komitee istungite kuupäevad määratakse kindlaks lepinguosaliste ühisel kokkuleppel.

3. Komitee kohtub Euroopa Liidu Nõukogu või AKV riikide rühma sekretariaadi asukohas. Komitee võib kohtuda ka mõne AKV riigi linnas, kui on vastu võetud sellekohane eriotsus.

Artikkel 2

Komitee ülesanded

1. Vastavalt AKV-EÜ lepingu artikli 16 lõikele 2 abistab komitee nõukogu tema töös ja täidab kõik ülesanded, mis nõukogu on talle usaldanud. Seoses sellega jälgib ta AKV-EÜ lepingu rakendamist ja selles sätestatud eesmärkide saavutamist.

2. Komitee annab nõukogule aru eelkõige nendes küsimustes, milles talle on delegeeritud pädevused.

3. Samuti esitab ta nõukogule kõik resolutsioonid, soovitused või arvamused, mida ta peab vajalikuks või asjakohaseks.

Artikkel 3

Istungite päevakord

1. Eesistuja koostab igaks istungiks esialgse päevakorra. See edastatakse teistele komitee liikmetele vähemalt kaheksa päeva enne istungi algust.

Esialgne päevakord sisaldab punkte, mille päevakorda võtmise kohta on eesistuja saanud taotluse kümme päeva enne istungi algust. Esialgsesse päevakorda võetakse üksnes need punktid, mille kohta nõukogu sekretariaadile on esitatud dokumendid õigeaegselt, et edastada need komitee liikmetele vähemalt kaheksa päeva enne istungi algust.

2. Komitee võtab päevakorra vastu iga istungi alguses. Kiireloomulistel juhtudel võib komitee AKV riikide või ühenduse taotlusel otsustada võtta päevakorda punkte, mille puhul ei ole kinni peetud lõikes 1 sätestatud tähtaegadest.

Artikkel 4

Menetlemine

1. Komitee teeb otsuseid ühenduse ja AKV riikide ühisel kokkuleppel.

2. Komitee on otsustusvõimeline üksnes siis, kui kohal on vähemalt pooled ühenduse liikmesriikide alalistest esindajatest, üks Euroopa Ühenduste Komisjoni (edaspidi “komisjon”) esindaja ja pooled AKV suursaadikute komitee liikmetest.

3. Iga komitee liige, kes ei saa ise osaleda, võib saata oma esindaja. Sellisel juhul teatab ta sellest eesistujale ja nimetab teda esindama volitatud isiku või delegatsiooni. Esindajal on kõik puuduva liikme õigused.

4. Komitee liikmetega võivad kaasas olla nõunikud.

5. Komitee istungitel, kus arutatakse Euroopa Investeerimispangaga (edaspidi “pank”) seotud küsimusi, osaleb EIP esindaja.

Artikkel 5

Kirjalik menetlus, ametlikud väljaanded ja õigusaktide liik

Komitee poolt vastu võetud aktide suhtes kohaldatakse AKV-EÜ nõukogu töökorra artiklit 4, artikli 9 lõiget 3 ja artiklit 14.

Artikkel 6

Vaatlejastaatusega riigid

1. Nende riikide esindajad, kes on AKV-EÜ lepingule alla kirjutanud, kuid ei ole veel selle jõustumise kuupäevaks artikli 93 lõigetes 1 ja 2 osutatud menetlusi lõpetanud, võivad osaleda komitee istungitel vaatlejatena. Sellisel juhul võib neil olla õigus võtta osa komitee aruteludest.

2. Sama reeglit kohaldatakse AKV-EÜ lepingu artikli 93 lõikes 6 osutatud riikide suhtes.

3. Komitee võib anda AKV-EÜ lepinguga ühinemist taotlevate riikide esindajatele õiguse osaleda komitee töös vaatlejatena.

Artikkel 7

Konfidentsiaalsus

1. Komitee istungid ei ole avalikud, kui ei ole otsustatud teisiti.

2. Ilma et see piiraks muude sätete kohaldamist, kehtib komitee aruteludel ametisaladuse hoidmise kohustus, kui komitee ei otsusta teisiti.

Artikkel 8

Teatised ja istungite protokollid

1. Nõukogu sekretariaat edastab kõik käesolevas töökorras ette nähtud teatised AKV riikide esindajatele, AKV riikide rühma sekretariaadile, liikmesriikide alalistele esindajatele, Euroopa Liidu Nõukogu peasekretariaadile ja komisjonile.

Panka puudutavad teatised edastatakse ka panga presidendile.

2. Iga istungi kohta koostatakse protokoll, millesse märgitakse eelkõige komitee tehtud otsused.

Pärast komitee heakskiitu kirjutavad protokollile alla komitee eesistuja ja nõukogu sekretärid ning see antakse hoiule nõukogu arhiivi. Protokolli koopiad saadetakse lõikes 1 loetletud adressaatidele.

Artikkel 9

Eesistumine

Komitee eesistujaks on vaheldumisi kuuekuulise tähtaja jooksul ühenduse määratud liikmesriigi alaline esindaja ja AKV riikide määratud AKV riigi esinduse juhataja.

Artikkel 10

Kirjavahetus ja dokumentatsioon

1. Komiteele suunatud kirjad saadetakse komitee eesistujale nõukogu sekretariaadi asukohta.

2. Kui ei ole otsustatud teisiti, tugineb komitee oma aruteludes lepinguosaliste ametlikes keeltes koostatud dokumentidele.

Artikkel 11

Komiteed, allkomiteed ja töörühmad

1. Komiteed abistab:

i) AKV-EÜ lepingu V lisa 1. protokolli artikliga 37 loodud tollikoostöö komitee;

ii) AKV-EÜ lepingu V lisa 5. protokolli artiklis 3 ette nähtud alaline banaaniküsimuste ühisrühm;

iii) kaubanduskoostöö allkomitee;

iv) suhkruküsimuste allkomitee;

v) AKV-EÜ lepingu lõppakti XXIV deklaratsiooni 5. peatükis nimetatud riisiküsimuste ühistöörühm;

vi) AKV-EÜ lepingu lõppakti XXV deklaratsiooni 6. peatükis nimetatud rummiküsimuste ühistöörühm.

2. Komitee võib moodustada teisi asjakohaseid komiteesid, allkomiteesid või töörühmi, mis teevad AKV-EÜ lepingu artikli 16 lõikes 2 sätestatud ülesannete täitmiseks vajalikuks peetavat tööd.

3. Need komiteed, allkomiteed ja töörühmad esitavad komiteele oma tegevuse kohta aruandeid.

Artikkel 12

Komiteede, allkomiteede ja töörühmade koosseis

1. Artiklis 11 nimetatud komiteedesse, allkomiteedesse ja töörühmadesse, v.a tollikoostöö komiteesse, kuuluvad AKV riikide suursaadikud või nende esindajad, komisjoni esindajad ja liikmesriikide esindajad.

2. Panga esindaja osaleb komiteede, allkomiteede ja töörühmade istungitel, kui nende päevakord sisaldab pangaga seotud punkte.

3. Kõnealuste komiteede, allkomiteede ja töörühmade liikmeid võivad nende ülesannete täitmisel abistada eksperdid.

Artikkel 13

Komiteede, allkomiteede ja töörühmade eesistumine

1. Artiklis 11 osutatud komiteede, allkomiteede ja töörühmade eesistujateks on ühiselt AKV riikide nimel ühe AKV riigi suursaadik ja ühenduse nimel komisjoni või liikmesriigi esindaja.

2. Ilma et see piiraks lõike 1 kohaldamist, võib kaaseesistujaid erandjuhul ja ühisel kokkuleppel esindada mis tahes nende poolt määratud isik.

Artikkel 14

Komiteede, allkomiteede ja töörühmade istungite kokkukutsumine

Artiklis 11 osutatud komiteed, allkomiteed ja töörühmad tulevad kokku ühe lepinguosalise taotlusel pärast eesistujate vahelist konsultatsiooni; sellistest istungitest tuleb teatada seitse päeva ette, v.a kiireloomulistel juhtudel.

Artikkel 15

Komiteede, allkomiteede ja töörühmade töökord

Artiklis 11 osutatud komiteed, allkomiteed ja töörühmad võivad komitee nõusolekul kehtestada oma töökorra.

Artikkel 16

Sekretariaat

1. Sekretariaadi tööd ja muud komitee ning artiklis 11 osutatud komiteede, allkomiteede ja töörühmade toimimiseks vajalikku tööd (päevakordade koostamine ja asjakohaste dokumentide laialisaatmine), teeb nõukogu sekretariaat.

2. Sekretariaat koostab võimalikult kiiresti pärast iga istungi toimumist kõnealuste komiteede, allkomiteede ja töörühmade istungite protokollid.

Nõukogu sekretariaat edastab protokollid AKV riikide esindajatele, AKV riikide rühma sekretariaadile, liikmesriikide alalistele esindajatele, Euroopa Liidu Nõukogu peasekretariaadile ja komisjonile.

Artikkel 17

Käesoleva otsusega tunnistatakse kehtetuks ja asendatakse AKV-EÜ suursaadikute komitee 30. jaanuari 2001. aasta otsus nr 2/2001 AKV-EÜ suursaadikute komitee töökorra vastuvõtmise kohta.